Mauruse kohviku ekraanil helitu ETV. Riigikogu infotund. Kohal 26, puudu 75. Kollase lipsu ja punalipuga kuuerevääril Ansip, kollase lipsu ja punalipuga kuuerevääril Lang, naeru kõkutav Lukas, kellele sõna ei anta. Vastaspoolel tundmatu triibulise lipsuga nägus vanamees Kadri Simsoni ees, väsinud kampsuniga Soosaar küsimas "Võrdsest ja ebavõrdsest..." (suurepärane kirjanditeema), ebaloomulikult viltu ette nõjatuv Sepp uhke kella ja  sõrmusega, kaksikud Sarapuu ja Aab. Rõdul tohutu arv poliitikafänne.  Mõni hetk hiljem Vabaduse platsi hiigelekraanil. "Enam hullemaks minna ei saa", nentis Savisaar. Tõdes Savisaar. Leidis Savisaar. Ütles Savisaar. Arvas Savisaar.Väitis Savisaar. Lõputu pressikas, mille koostaja on vahepeal väsinud ning suurmehe nime väikese tähega kirja pannud. Isakese pilt kõrval. Ei ole keelatud välireklaam?  Riigikogu annab metsaraiumiseks rohelise tee. Kaunist kevadet.